Zmluva o prenájme tlačiarní a poskytovaní súvisiacich služieb
č.:         
uzavretá v zmysle § 269 ods. 2 zákona č. 513/1991 Zb. Obchodný zákonník v znení neskorších predpisov

ZMLUVNÉ STRANY

Nájomca
Obchodné meno: 		Mesto Košice
Sídlo: 				Trieda SNP 48/A, 040 11 Košice
Štatutárny orgán:		Ing. Jaroslav Polaček, primátor mesta 
IČO:	 	 		00691135 
IČ DPH:		 	SK2021186904 
Zástupca na rokovanie vo veciach 
zmluvných:			Ing. Branislav Ondrík, PhD.
Bankové spojenie: 	 	Prima banka Slovensko, a. s,
IBAN: 	 	 	SK03 5600 0000 0004 4248 6001
 (ďalej len „nájomca“)

Prenajímateľ
Obchodné meno: 		
Sídlo:				
Štatutárny zástupca:		
IČO: 	 			
IČ DPH:			
Zástupcovia na rokovanie  vo veciach
-	zmluvných:			
-	technických:			
Bankové spojenie:		
IBAN:				
Obchodná spoločnosť zapísaná v Obchodnom registri Okresného súdu 
Kontakt:	email:		
tel. č.:				
(ďalej len „prenajímateľ“)	

Nájomca a prenajímateľ sú v ďalšom texte spoločne označení aj ako „zmluvné strany“ a  jednotlivo aj ako „zmluvná strana“. 

PREAMBULA

Táto zmluva sa uzatvára v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej aj ako ZVO) ako výsledok zadávania nadlimitnej zákazky s názvom predmetu „Prenájom tlačiarní a súvisiace služby“ na dobu neurčitú.

Článok I 
PRÁVNE PREDPISY
 
1.1.	Vzájomné vzťahy oboch zmluvných strán sa riadia zákonom č. 513/1991 Zb. Obchodný zákonník v znení neskorších predpisov (ďalej aj ako „Obchodný zákonník“), zákonom č. 18/1996 Z. z. o cenách v znení neskorších predpisov a  vyhláškou č. 87/1996 Z. z., ktorou sa vykonáva zákon Národnej rady Slovenskej republiky č.  18/1996 Z. z. o cenách v znení neskorších predpisov, zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ďalšími právnymi predpismi, ktoré upravujú oblasť predmetu tejto zmluvy. 

Článok II 
PREDMET ZMLUVY

2.1	Predmetom tejto zmluvy je nájom tlačiarenských a multifunkčných zariadení (ďalej len „zariadenia“),  a úprava vzájomných práv a povinností zmluvných strán súvisiacich:
2.1.1	so záväzkom prenajímateľa poskytovať nájomcovi nájom zariadení a súvisiace služby,
2.1.2	s mechanizmom spolupráce zmluvných strán pri poskytovaní služieb súvisiacich s nájmom podľa tejto zmluvy,
2.1.3	so záväzkom nájomcu zaplatiť prenajímateľovi za prenájom zariadení a za poskytovanie súvisiacich služieb odmenu v súlade s článkom IV tejto zmluvy.
2.2	Predmet zmluvy bude prenajímateľom realizovaný s odbornou starostlivosťou, výlučne podľa špecifikácie stanovenej touto zmluvou a požiadavkami nájomcu. Prenajímateľom poskytnuté zariadenia a dodaný materiál budú v súlade:
2.2.1	s požiadavkami na najvyššiu kvalitu stanovenými príslušnými záväznými i smernými STN, ON, EN, pričom za najvyššiu kvalitu zmluvné strany považujú zariadenia, ktoré sú plne použiteľné na účel plánovaný nájomcom, a zároveň sú aj právne spôsobilé na užívanie v zmysle všeobecne záväzných právnych predpisov,
2.2.2	s takou úrovňou kvality, ktorá nájomcovi umožní riadne a nerušené užívanie predmetu zmluvy počas jej účinnosti,
2.2.3	so všetkými všeobecne záväznými právnymi predpismi a opatreniami na ochranu životného prostredia, ochranu bezpečnosti a zdravia pri práci a ochranu pred požiarmi, vzťahujúcimi sa k predmetu zmluvy.
2.3	Vlastníkom zariadení je prenajímateľ.

Článok III 
MIESTO PLNENIA

Miestom plnenia predmetu zmluvy je: Mesto Košice, Magistrát mesta Košice, Trieda SNP 48/A, Košice.

Článok IV 
CENA

4.1	Dohodnutá zmluvná jednotková cena za nájom a služby je určená na základe ponuky úspešného uchádzača z verejného obstarávania podľa prílohy č.1-Rozpočet . 
4.2	Cena za nájom zariadení a súvisiace služby je stanovená dohodou zmluvných strán v súlade so zákonom č. 18/1996 Z. z. o cenách v znení neskorších predpisov a vyhláškou č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v  znení neskorších predpisov, podľa rozpočtu tvoreného jednotlivými položkami prílohy č. 1 tejto zmluvy, ktorá tvorí jej neoddeliteľnú súčasť.
4.3	K zmene ceny za predmet zmluvy môže prenajímateľ pristúpiť len v prípade, že dochádza k zmene ceny na základe zmeny sadzby DPH. Zmluvné strany sú povinné v prípade zmeny ceny podľa tohto bodu pristúpiť k uzatvoreniu dodatku k zmluve, pričom návrh na uzatvorenie dodatku zašle prenajímateľ nájomcovi najneskôr 10 (desať) dní pred známym dátumom účinnosti. Zvýšiť cenu plnenia uvedeného v zmluve je možné len uzatvorením písomného dodatku k zmluve v súlade s podmienkami uvedenými v § 18 ZVO.
4.4	V prípade, ak Prenajímateľ nie je platcom DPH, a v priebehu realizácie predmetu zmluvy sa stane platcom DPH, zaväzuje sa, že dohodnutú cenu neprekročí. Prenajímateľ je povinný dovtedy nevyfakturovanú časť ceny znížiť o výšku DPH. 

Článok V
PLATOBNÉ PODMIENKY

5.1	Úhrada ceny bude financovaná na základe čiastkových faktúr za nájom a služby s tým súvisiace, ktoré boli reálne poskytnuté v predchádzajúcom mesiaci. Fakturačným obdobím je 1 (jeden) mesiac a jednotkové ceny sú dohodnuté v prílohe č. 1 – Rozpočet.
5.2	Po skončení fakturačného obdobia bude nájomca dostávať súhrnné faktúry v rozdelení za zariadenia, na ktorých sú poskytované pre užívateľov služby na základe tejto zmluvy. Faktúra môže byť vystavená aj v elektronickej podobe. K faktúre je prenajímateľ povinný priložiť podrobný výpočet fakturovanej ceny podľa položiek uvedených v prílohe č. 1 tejto zmluvy.
5.3	Zmluvné strany sa dohodli, že lehota splatnosti faktúry je 30 (tridsať) dní odo dňa preukázateľného doručenia faktúry nájomcovi.
5.4	V prípade oneskorenej úhrady má prenajímateľ právo fakturovať nájomcovi úroky z omeškania v zmysle zákona č. 513/1991 Zb. Obchodný zákonník v znení neskorších predpisov v nadväznosti na Nariadenie vlády Slovenskej republiky č. 21/2013 Z. z. v znení neskorších predpisov, ktorým sa vykonávajú niektoré ustanovenia Obchodného zákonníka.
5.5	Prenajímateľ nie je oprávnený požadovať od nájomcu akékoľvek zálohové platby alebo preddavky.
5.6	Prenajímateľ zabezpečí, aby ním vystavená faktúra obsahovala všetky potrebné náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov.
5.7	Nájomca si vyhradzuje právo vrátiť faktúru, ktorá nebude obsahovať potrebné náležitosti podľa bodu 5.6 tohto článku zmluvy alebo bude obsahovať nesprávne údaje. Nová lehota splatnosti faktúry začína plynúť po doručení novej, opravenej faktúry nájomcovi.
5.8	Akákoľvek platba realizovaná ktoroukoľvek zmluvnou stranou podľa tejto zmluvy sa považuje za vykonanú včas, ak bola najneskôr v posledný deň splatnosti odpísaná z účtu odosielateľa v prospech účtu prijímajúcej zmluvnej strany.

Článok VI
POVINNOSTI NÁJOMCU

6.1	Nájomca sa zaväzuje poskytnúť nevyhnutnú súčinnosť prenajímateľovi pri realizácii predmetu zmluvy.
6.2	Nájomca je povinný pri užívaní prenajatých zariadení postupovať s odbornou starostlivosťou, v súlade s pokynmi prenajímateľa a v súlade s príslušnými bezpečnostnými predpismi. 
6.3	Nájomca sa zaväzuje prevziať predmet nájmu od prenajímateľa v dohodnutom mieste a čase plnenia.
6.4	Nájomca sa zaväzuje používať na tlač papiera veľkosti A4 a A3 výhradne prenajímateľom doporučený papier. 
6.5	Nájomca je povinný primerane ochraňovať predmet nájmu pred poškodením, zničením alebo odcudzením.
6.6	Nájomca je povinný vrátiť predmet nájmu prenajímateľovi v deň skončenia nájmu, a to v stave zodpovedajúcom obvyklému opotrebovaniu. Nájomca je povinný odovzdať prenajímateľovi zariadenia v mieste ich posledného užívania. O odovzdaní predmetu nájmu spíšu zmluvné strany preberací protokol. Bez ohľadu na to, kedy dôjde k skutočnému odovzdaniu, prevzatiu a odvezeniu, skončením nájmu zaniká prenajímateľovi právo na nájomné, úhradu súvisiacich služieb a materiálu.
6.7	Nájomca za zaväzuje zaplatiť prenajímateľovi cenu za nájom zariadení a súvisiace služby podľa článku IV tejto zmluvy.
6.8	Nájomca sa zaväzuje určiť svojho zástupcu vo veciach technických, vykonávaním práv a povinností podľa tejto zmluvy. Tento zástupca nie je oprávnený dopĺňať alebo meniť zmluvné dokumenty.
6.9	Ak nie je v tejto zmluve uvedené inak:
6.1.1	kedykoľvek si osoby poverené nájomcom plnia svoje povinnosti alebo  vykonávajú činnosti uvedené v zmluvných dokumentoch alebo z nich vyplývajúce, predpokladá sa, že konajú v mene nájomcu,
6.1.2	osoby poverené nájomcom nie sú oprávnené zbaviť ktorúkoľvek zo strán akýchkoľvek povinností, záväzkov alebo zodpovednosti podľa  tejto zmluvy,
6.1.3	schválenie, kontrola, potvrdenie, súhlas, preskúmanie, pokyn, upozornenie, návrh, požiadanie, skúška alebo podobný skutok kontaktnej osoby (vrátane absencie nesúhlasu), nezbavuje prenajímateľa žiadnej zodpovednosti, ktorú má podľa zmluvy, vrátane zodpovednosti za chyby, vady, opomenutia, nezhodu či nesúlad.
6.2	Nájomca sa zaväzuje, že nebude využívať zariadenia v rozpore s dobrými mravmi, protizákonným spôsobom, v rozpore so zmluvou alebo takým spôsobom, ktorý by mal alebo mohol mať za následok zníženú kvalitu ich užívania.
6.3	Nájomca sa zaväzuje využívať zariadenia výhradne pre svoju potrebu a spôsobom stanoveným v zmluve.
6.4	Ak nájomca poruší ktorúkoľvek z povinností uvedených v tomto článku, prenajímateľ je po prvom porušení oprávnený upozorniť nájomcu na ich porušenie, a to e-mailom na emailovú adresu kontaktnej osoby nájomcu alebo v listinnej podobe na adresu sídla nájomcu. Po opätovnom (druhom a ďalšom) porušení, pričom nemusí ísť o opätovné porušenie tej istej povinnosti, má prenajímateľ právo voči nájomcovi uplatniť si náhradu škody, ktorá mu vznikla v dôsledku porušenia povinností uvedených v tomto článku.

Článok VII
POVINNOSTI PRENAJÍMATEĽA

7.1	Prenajímateľ sa zaväzuje poskytnúť predmet tejto zmluvy podľa špecifikácie uvedenej v  prílohe č. 2 tejto zmluvy do nájmu nájomcovi a poskytovať riadne a včas najmä súvisiace služby:
7.1.1	inštalácia prenajatých zariadení,
7.1.2	poučenie užívateľov zariadení o ich správnom používaní,
7.1.3	komplexný servis prenajatých zariadení,
7.1.4	dodávka  náhradných dielov, tonerov a ich inštalácia do prenajatých zariadení v mieste inštalácie zariadení,
7.1.5	poskytovanie telefonickej alebo on-line komunikácie v pracovné dni od 8:00 do 16:00, týkajúcej sa užívania zariadení, meraní, monitoringu porúch, servisu a konfigurácie,
7.1.6	technická a softvérová podpora podľa prílohy č. 3.
7.2	Prenajímateľ sa zaväzuje nainštalovať zariadenia do 5 pracovných dní od uplatnenia požiadavky nájomcom.
7.3	Prenajímateľ sa zaväzuje poskytnúť, na požiadanie, nájomcovi technickú dokumentáciu každého inštalovaného zariadenia. Každé inštalované zariadenie bude v štandardnom prevedení a s parametrami podľa verejne dostupnej špecifikácie výrobcu zariadení pre podmienky Európskej únie. Prenajímateľ sa zaväzuje, že nebudú inštalované zariadenia s individuálnou hardvérovou alebo softvérovou úpravou pre dosiahnutie súladu s požiadavkami nájomcu na zariadenia.
7.4	Prenajímateľ sa zaväzuje určiť svojho zástupcu vo veciach technických vykonávaním práv a povinností podľa tejto zmluvy. Tento zástupca nie je oprávnený dopĺňať alebo meniť zmluvné dokumenty.
7.5	Prenajímateľ sa zaväzuje postupovať pri poskytovaní súvisiacich služieb s odbornou starostlivosťou v súlade s požiadavkami nájomcu, chrániť práva a oprávnené záujmy nájomcu, a dôsledne využívať všetky technické znalosti pre naplnenie účelu tejto zmluvy.
7.6	Prenajímateľ ako držiteľ odpadu je povinný nakladať s odpadom podľa zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov a súvisiacich vykonávacích predpisov a odovzdať odpady len osobe oprávnenej nakladať s odpadmi na vlastné náklady.
7.7	Prenajímateľ sa zaväzuje zabezpečiť ochranu svojich zamestnancov, zamestnancov subdodávateľov, zamestnancov nájomcu a tretích osôb, v plnom rozsahu dodržiavať zákon č.  124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov.
7.8	Prenajímateľ sa zaväzuje dodržiavať ustanovenia zákona č. 314/2001 Z. z. o ochrane pred požiarmi v znení neskorších predpisov a protipožiarne pokyny nájomcu.
7.9	Prenajímateľ zodpovedá za stav svojich technických zariadení týkajúcich sa jeho činnosti.
7.10	Prenajímateľ sa zaväzuje zabezpečiť prevádzku zariadení s poskytovaním služieb podľa tejto zmluvy najneskôr do 24 hodín od okamihu, kedy predmetné služby prestane poskytovať doterajší zmluvný prenajímateľ nájomcu. O plnení tejto povinnosti je nájomca povinný upovedomiť prenajímateľa najmenej 3 (tri) pracovné dni vopred.

Článok VIII 
ZODPOVEDNOSŤ ZA ŠKODU, ZÁRUKY, SANKCIE, ZÁBEZPEKA

8.1	Zodpovednosť zmluvných strán za škodu neupravenú v tejto zmluve sa riadi príslušnými ustanoveniami Obchodného zákonníka o náhrade škody.
8.2	Ak sa počas účinnosti tejto zmluvy prejaví porucha poskytnutého zariadenia brániaca jeho riadnemu používaniu, zabezpečí prenajímateľ bezodkladne, najneskôr nasledujúci pracovný deň odstránenie poruchy. Ak nie je možné odstrániť poruchu na mieste inštalácie, prenajímateľ do dvoch pracovných dní zabezpečí výmenu a inštaláciu zariadenia tých istých parametrov tak, aby ho bolo možné riadne využívať. Zároveň za dané obdobie nemá prenajímateľ nárok na nájomné.
8.3	Ak prenajímateľ nepristúpi k zníženiu ceny nájmu pre nájomcu podľa bodu 8.2 zmluvy, považuje sa toto konanie za podstatné porušenie zmluvy a nájomca je oprávnený odstúpiť od zmluvy. V prípade, ak nájomcovi vznikne týmto konaním prenajímateľa škoda, má nárok na jej náhradu zo strany prenajímateľa, tým nie je dotknuté právo nájomcu na uplatnenie zmluvnej pokuty podľa tejto zmluvy. 
8.4	Pokiaľ v tejto zmluve nie je uvedená osobitná zmluvná pokuta za porušenie zmluvy prenajímateľom, prenajímateľ sa zaväzuje zaplatiť zmluvnú pokutu za každé jednotlivé porušenie povinnosti uvedené v tejto zmluve, ktoré zabráni alebo znemožní poskytovanie akejkoľvek služby uvedenej v tejto zmluve, a to vo výške 500,- Eur za každý aj začatý deň, počas ktorého sa neposkytuje táto služba v dôsledku porušenia povinnosti prenajímateľa, a to do 30 dní od doručenia výzvy nájomcu na zaplatenie zmluvnej pokuty prenajímateľovi. V prípade, ak dôjde k prerušeniu poskytovania služieb trikrát a viac za kalendárny rok, sankcia za prerušenie poskytovania služby sa zvýši na dvojnásobok.
8.5	Nájomca má právo uplatniť si u prenajímateľa zmluvnú pokutu vo výške 5 000,- Eur za každý deň existencie dôvodu vzniku práva na odstúpenie od zmluvy v zmysle § 15 ods. 1 zákona č. 315/2016 Z. z. v znení neskorších predpisov (ďalej aj ako „ZPVS“).
8.6	Zaplatením zmluvných pokút dohodnutých v tejto zmluve nie je dotknuté právo dotknutej zmluvnej strany na náhradu škody prevyšujúcej výšku zmluvných pokút. Základom pre výpočet zmluvných pokút sú ceny s DPH. Zmluvnú pokutu po lehote splatnosti je možné uhradiť aj jednostranným zápočtom. Prenajímateľ ani nájomca nie je povinný zaplatiť zmluvnú pokutu, ak preukáže, že k nesplneniu zmluvnej povinnosti došlo v dôsledku okolnosti vylučujúcej zodpovednosť podľa § 374 Obchodného zákonníka.
8.7	Za účelom zabezpečenia záväzku prenajímateľa na riadne plnenie tejto zmluvy sa zmluvné strany dohodli, že prenajímateľ do 7 (sedem) dní odo dňa účinnosti zmluvy zloží na účet nájomcu zábezpeku vo výške 10.000,- Eur (slovom desať tisíc eur), a to na účet nájomcu IBAN: SK11 5600 0000 0004 4248 4014, s uvedením variabilného symbolu, ktorým je IČO prenajímateľa. Túto zábezpeku nie je možné nahradiť bankovým prísľubom, bankovou zárukou ani iným finančným nástrojom. Za každý deň omeškania s riadnym splnením záväzku prenajímateľa podľa prvej vety tohto bodu je prenajímateľ povinný nájomcovi zaplatiť zmluvnú pokutu vo výške 100,- Eur.
8.8	Zmluvné strany sa dohodli, že nájomca je oprávnený zo zloženej zábezpeky, uvedenej v bode 8.7 tohto článku, uspokojovať  najmä nároky na zmluvné pokuty uvedené v tejto zmluve, nároky na úroky z omeškania, nároky na náhradu škody, dodatočné náklady a straty nájomcu. V prípade odstúpenia prenajímateľa alebo odstúpenia nájomcu z dôvodu porušovania zmluvných povinností prenajímateľom od tejto zmluvy, uplatní sa voči prenajímateľovi zmluvná pokuta v plnej výške zloženej zábezpeky.
8.9	Nájomca je oprávnený uspokojovať svoje nároky uvedené v tejto zmluve zo zloženej zábezpeky bezodkladne, a to v prípade, ak prenajímateľ neuspokojí nároky uplatnené nájomcom v lehote 7 (sedem) dní od doručenia uplatneného nároku na adresu sídla prenajímateľa.
8.10	V prípade, ak z dôvodu uspokojenia nárokov nájomcu zo zloženej  zábezpeky, klesne jej výška pod 5.000,- Eur (slovom päť tisíc eur), je prenajímateľ povinný po výzve nájomcu alebo odkedy sa o jej znížení dozvie, najneskôr do 7 (sedem) dní, doplniť výšku zábezpeky na sumu 10.000,- Eur, a to na účet nájomcu uvedený v bode 8.7. Za každý deň omeškania s riadnym splnením záväzku prenajímateľa podľa prvej vety tohto bodu je prenajímateľ povinný nájomcovi zaplatiť zmluvnú pokutu vo výške 100,- Eur.
8.11	Zmluvné strany sa dohodli, že po ukončení tejto zmluvy a v lehote najneskôr do 10 dní po doručení žiadosti prenajímateľa o vrátenie zábezpeky, je nájomca povinný vrátiť celú alebo časť zloženej zábezpeky po odpočítaní uspokojených nárokov nájomcu na účet prenajímateľa, a to bez úrokov, nakoľko účet nájomcu je neúročený. V prípade existencie neuspokojených nárokov sa lehota na vrátenie zábezpeky primerane predĺži.

Článok IX
 OCHRANA DÔVERNÝCH INFORMÁCIÍ A OSOBNÝCH ÚDAJOV

9.1	Zmluvné strany budú zachovávať mlčanlivosť o dôverných informáciách získaných pri plnení záväzkov z tejto zmluvy. Dôvernými informáciami sa rozumejú informácie, ktorých poskytnutie tretej osobe zmluvnou stranou by mohlo byť v rozpore s oprávnenými záujmami druhej zmluvnej strany.
9.2	Dôvernými informáciami nie sú informácie, ktoré sa bez porušenia zmluvy stali verejne známymi, informácie oprávnene získané inak ako od druhej zmluvnej strany a informácie, ktorých používanie upravujú osobitné predpisy, napr. informácie, ktoré je nájomca povinný sprístupniť alebo zverejniť podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (zákon o slobode informácií).
9.3	Zmluvné strany berú na vedomie svoje povinnosti pri ochrane osobných údajov v zmysle Nariadenia Európskeho parlamentu a Rady (EÚ) č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.
9.4	Záväzky podľa tohto článku zmluvy sú časovo neobmedzené, a to až do doby, kedy sa informácie stanú verejne známymi.

Článok X
 KOMUNIKÁCIA A DORUČOVANIE

10.1	Nájomca do 3 (troch) pracovných dní od nadobudnutia účinnosti tejto zmluvy oznámi prenajímateľovi elektronickou poštou meno a priezvisko, e-mailovú adresu a telefónne číslo svojej kontaktnej osoby. Prenajímateľ v lehote uvedenej v predchádzajúcej vete oznámi nájomcovi elektronickou poštou meno a priezvisko, e-mailovú adresu a telefónne číslo obchodného zástupcu a pracovníka na fakturačnom oddelení, ktorých pridelil nájomcovi. Zmluvné strany sú povinné elektronickou poštou oznámiť si každú zmenu údajov kontaktných osôb bezodkladne najneskôr do nasledujúceho pracovného dňa od okamihu zmeny.
10.2	Komunikácia medzi zmluvnými stranami bude prebiehať prostredníctvom kontaktných osôb nájomcu a prenajímateľa.
10.3	Prenajímateľ sa zaväzuje zriadiť webový portál na on – line s autorizovaným prístupom nájomcu k prehľadu faktúr, výpisov a informáciám o službách aktívnych na jednotlivých zariadeniach. Archivácia dát je najmenej na obdobie posledných 12 mesiacov.
10.4	Prenajímateľ sa zaväzuje umožniť vyskúšanie a sledovanie jednotlivých zariadení na obdobie 3 (troch) mesiacov odo dňa inštalácie zariadení z dôvodu splnenia technických požiadaviek na zariadenia.
10.5	Prenajímateľ sa zaväzuje zriadiť technickú podporu pre služby, ktoré nájomca využíva.
10.6	Akákoľvek písomná komunikácia medzi zmluvnými stranami sa bude považovať za doručenú v prípade:
10.1.1	osobného doručenia,
10.1.2	prostredníctvom kuriérskej služby alebo inak, po jej prijatí,
10.1.3	doručenia e-mailom, po doručení potvrdenia od príjemcu o prijatí alebo 
10.1.4	doporučenej zásielky, k dátumu uvedenému na potvrdení o doručení alebo na potvrdení o tom, že zásielku opakovane nemožno doručiť.

Článok XI 
OSOBITNÉ USTANOVENIA

11.1	Prenajímateľ a jeho prípadní subdodávatelia, ktorí sa podieľajú na plnení zmluvy priamo alebo nepriamo musia byť podľa ZPVS v súlade so ZVO zapísaní v registri partnerov verejného sektora počas celej doby trvania tejto zmluvy, ak sú partnermi verejného sektora a takúto povinnosť majú – príloha č.4. U subdodávateľov  táto povinnosť platí len vtedy, ak subdodávatelia majú povinnosť byť zapísaní v registri partnerov verejného sektora podľa ZPVS. Porušenie tejto povinnosti sa považuje za podstatné porušenie zmluvy a je dôvodom, ktorý oprávňuje nájomcu na odstúpenie od zmluvy.
11.2	Prenajímateľ je povinný zabezpečiť, aby subdodávatelia, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle ZPVS.
11.3	Nájomcovi vzniká právo odstúpiť od tejto zmluvy z dôvodov uvedených v § 15 ods. 1 ZPVS. Nájomca nie je v omeškaní a nie je povinný plniť čo mu ukladá zmluva, ak nastanú dôvody podľa § 15 ods. 2  ZPVS.
11.4	Na poskytovanie niektorých plnení, ktoré tvoria súčasť poskytovaných plnení pre nájomcu, má prenajímateľ za podmienok dohodnutých v tejto zmluve právo uzatvárať subdodávateľské zmluvy. Tým nie je dotknutá zodpovednosť prenajímateľa za plnenie zmluvy a prenajímateľ je povinný odovzdávať nájomcovi plnenia sám, na svoju zodpovednosť, v dohodnutom čase a v dohodnutej kvalite. Prenajímateľ najneskôr 3 dni pred predpokladaným plnením subdodávateľom poskytne nájomcovi zoznam subdodávateľov s ich identifikačnými údajmi v rozsahu: meno a priezvisko alebo obchodné meno, resp. názov, adresa pobytu alebo sídlo, IČO alebo dátum narodenia, ak nebolo pridelené IČO, podiel plnenia zo zmluvy v percentuálnom vyjadrení, ako aj údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia.
11.5	Prenajímateľ je povinný písomne oznámiť nájomcovi akúkoľvek zmenu údajov o subdodávateľovi bezodkladne po tom, ako sa o zmene dozvedel.
11.6	Ak prenajímateľ preukazoval splnenie podmienok účasti subdodávateľom, ktorého mení, nový subdodávateľ musí spĺňať podmienky účasti rovnakým spôsobom, ako pôvodný subdodávateľ.
11.7	Prenajímateľ zodpovedá nájomcovi za to, že v čase jeho podpísania zmluvy až do času podpísania zmluvy nájomcom a zároveň aj počas platnosti celej zmluvy sú on, jeho subdodávatelia, ktorí sa podieľajú na plnení zmluvy priamo alebo nepriamo, platne zapísaní v registri partnerov verejného sektora, ak takúto povinnosť majú.
11.8	Prenajímateľ zaplatí nájomcovi zmluvnú pokutu vo výške 5.000.- Eur, ak porušil alebo riadne a úplne nevykonal povinnosti podľa bodov 11.1 až 11.7.
11.9	Prenajímateľ nie je oprávnený započítať svoje pohľadávky voči pohľadávkam nájomcu bez jeho písomného súhlasu. Prenajímateľ je oprávnený postúpiť pohľadávky a iné práva vyplývajúce z tejto zmluvy voči nájomcovi len po predchádzajúcom písomnom súhlase nájomcu.

Článok XII
DOBA PLATNOSTI A UKONČENIE ZMLUVY 

12.1	Táto zmluva sa uzatvára na dobu neurčitú.
12.2	Zmluvné strany majú právo ukončiť túto zmluvu dohodou.
12.3	Nájomca má právo odstúpiť od zmluvy s prenajímateľom aj v prípade ak:
12.3.1	je na majetok prenajímateľa vyhlásený konkurz, konkurzné konanie bolo zastavené pre nedostatok majetku alebo je prenajímateľovi povolená reštrukturalizácia,
12.3.2	prenajímateľ vstúpi do likvidácie, preruší alebo iným ako uvedeným spôsobom skončí svoju podnikateľskú činnosť,
12.3.3	prenajímateľ stratí iné právne alebo vecné predpoklady na riadne plnenie zmluvy,
12.3.4	prenajímateľ, jeho prípadní subdodávatelia podľa ZVO a subdodávatelia podľa ZPVS porušia povinnosti podľa zmluvy,
12.3.5	prenajímateľ neakceptuje podstatné zmeny podmienok, ktoré sú priamo alebo nepriamo vyvolané zmenou všeobecne záväzného právneho predpisu alebo rozhodnutím orgánu verejnej správy alebo orgánu Európskej únie,
12.3.6	prenajímateľ ani po opakovanej uznanej reklamácii neposkytuje službu podľa tejto zmluvy alebo ak ju neposkytuje v stanovenej kvalite.
12.4	Prenajímateľ má právo odstúpiť od zmluvy ak nájomca:
12.4.1	preukázateľným spôsobom využíva služby prenajímateľa v rozpore s dobrými mravmi, protizákonným spôsobom, v rozpore s touto zmluvou alebo takým spôsobom, ktorý preukázateľne má za následok zníženú kvalitu služieb pre nájomcu,
12.4.2	nedodržuje termíny plnenia svojich záväzkov napriek doručenému písomnému upozorneniu a poskytnutiu primeranej dodatočnej lehoty na nápravu,
12.4.3	opakovane neoprávnene zasahuje do zariadení alebo takýto zásah umožní tretej osobe, hoci aj z nedbanlivosti,
12.4.4	nezaplatil cenu za poskytnutú službu ani do 60 dní po dni splatnosti,
12.4.5	opakovane používa službu spôsobom, ktorý znemožňuje prenajímateľovi kontrolu jej používania.
12.5	Právne účinky odstúpenia od zmluvy nastávajú dňom doručenia písomného oznámenia odstupujúcej strany o odstúpení od zmluvy, ak nie je v odstúpení uvedení neskorší deň, spolu s uvedením dôvodov odstúpenia druhej zmluvnej strane.
12.6	Pri odstúpení od tejto zmluvy si zmluvné strany ponechajú doterajšie plnenia.
12.7	Zmluvné strany majú právo túto zmluvu ukončiť aj výpoveďou. Ak výpoveď podáva nájomca, výpovedná lehota je 3 (tri) mesiace; ak výpoveď podáva prenajímateľ, výpovedná lehota je 6 (šesť) mesiacov. Výpovedná lehota začne plynúť prvým dňom kalendárneho mesiaca nasledujúceho po dni jej doručenia druhej zmluvnej strane.

Článok XIII
ZÁVEREČNÉ USTANOVENIA

13.1	Táto zmluva nadobúda platnosť dňom jej podpisu štatutárnymi zástupcami oboch zmluvných strán a účinnosť dňom zverejnenia na webovom sídle Mesta Košice.
13.2	Na právne vzťahy súvisiace s plnením podľa tejto zmluvy sa vzťahujú príslušné ustanovenia Obchodného zákonníka, ako aj ďalšie právne predpisy platné na území Slovenskej republiky a v zahraničí súvisiace s plnením predmetu zmluvy. Zmluvné strany sa dohodli, že rozhodným právom v prípade sporu je právny poriadok Slovenskej republiky a v prípade sporu riešeného súdnou cestou je príslušným výlučne všeobecný súd v Slovenskej republike.
13.3	Ak sa stane niektoré ustanovenie tejto zmluvy celkom alebo sčasti neplatným alebo nevymáhateľným, nemá táto skutočnosť vplyv na platnosť a vymáhateľnosť zostávajúcej časti tejto zmluvy. V takomto prípade sa zmluvné strany zaväzujú nahradiť neplatné alebo nevymáhateľné ustanovenia tejto zmluvy novými ustanoveniami, platnými a vymáhateľnými, ktoré budú mať čo najbližší právny význam a účinok ako ustanovenie, ktoré má byť nahradené.
13.4	Zmluvné strany sa zaväzujú, že prípadné spory, ktoré by vznikli pri plnení tejto zmluvy sa budú snažiť riešiť hľadaním možnosti dohody akceptovateľnej oboma zmluvnými stranami. V prípade, že takto nedôjde k urovnaniu sporu, bude spor postúpený na rozhodnutie príslušnému súdu.
13.5	Zmluvné strany sú povinné vzájomne sa písomne informovať o zmene všetkých skutočnosti, ktoré sú rozhodujúce pre plnenie povinností vyplývajúce z tejto zmluvy, najmä zmenu obchodného mena, právnej formy, bankového spojenia, adresy sídla a korešpondenčnej adresy.
13.6	Túto zmluvu je možné meniť len formou písomných dodatkov podpísaných oboma zmluvnými stranami v súlade so ZVO.
13.7	Zmluva je vyhotovená v 4 (štyroch) rovnopisoch rovnakej právnej sily, z ktorých po jej podpise nájomca obdrží 2 vyhotovenia a prenajímateľ 2 vyhotovenia.
13.8	Všetky prílohy tejto zmluvy tvoria jej neoddeliteľnú súčasť. V prípade akéhokoľvek rozdielu medzi textom tejto zmluvy a textom príloh majú prednosť ustanovenia tejto zmluvy.
13.9	Zmluvné strany vyhlasujú, že zverejnenie zmluvy a jej príloh na webovom sídle Mesta Košice  nie je porušením alebo ohrozením obchodného a bankového tajomstva a výslovne súhlasia so zverejnením bez akýchkoľvek výhrad.
13.10	Zmluvné strany vyhlasujú, že túto zmluvu uzatvorili slobodne a vážne, neuzatvorili ju v tiesni a za nápadne nevýhodných podmienok, zmluvu si prečítali, jej obsahu porozumeli a na znak súhlasu ju vlastnoručne podpísali. 

Prílohy:
Príloha č.1: Rozpočet
Príloha č.2: Špecifikácia
Príloha č.3: Technická podpora
Príloha č.4: Zoznam subdodávateľov

V .............................................			V Košiciach, dňa ............................ 

Za prenajímateľa: 					Za nájomcu: 

Ing. Jaroslav Polaček
primátor mesta